Angelina Jolie ngħatat ilbieraħ it-titlu ta’ Dama Onorarja mir-Reġina Eliżabetta t-Tieni. L-attriċi ta’ 39 sena li taħdem ukoll fil-qasam umanitarju, kellha udjenza privata mar-Reġina, fejn preżentatilha s-simbolu tat-titlu li ngħatat – l-insenja ta’ Dama Onorarja tal-Ordni Distinta ta’ San Mikiel u San Ġorg. Dan it-titlu huwa ekwivalenti għal dak ta’ kavallier. Sorsi qrib il-palazz tar-Reġina qalu lil midja Ingliża li l-udjenza ta’ Jolie mar-Reġina damet 20 minuta fejn ħafna mill-ħin ittieħed mill-preżentazzjoni u konversazzjoni bejniethom. Wara l-udjenza tagħha mar-Reġina, Pitt flimkien mas-sitt uliedu ltaqgħu mar-Reġina fil-kamra l-kbira tal-1844. Jolie qalet li wliedha kienu eċċitati ħafna li ltaqgħu mar-Reġina. L-attriċi li fil-preżent tinsab Malta għall-ġbid tal-film By The Sea, hija magħrufa sew għax-xogħol umanitarju li tagħmel. Fl-aħħar xhur hija mexxiet ukoll summit globali biex tintemm il-vjolenza sesswali.